**Javni razpis**

**za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev**

**RAZPISNA DOKUMENTACIJA**

MAJ 2023**KAZALO**

[1. NAZIV IN SEDEŽ ORGANA, KI DODELJUJE SREDSTVA 3](#_Toc136008881)

[2. PRAVNA PODLAGA ZA IZVEDBO JAVNEGA RAZPISA 3](#_Toc136008882)

[3. NAMEN JAVNEGA RAZPISA 3](#_Toc136008883)

[4. PREDMET JAVNEGA RAZPISA 4](#_Toc136008884)

[5. CILJI JAVNEGA RAZPISA 8](#_Toc136008885)

[6. CILJNE SKUPINE JAVNEGA RAZPISA 8](#_Toc136008886)

[7. POGOJI ZA KANDIDIRANJE NA JAVNEM RAZPISU 8](#_Toc136008887)

[7.1. Prijavitelj, konzorcij, konzorcijski partner in upravičenec 8](#_Toc136008888)

[7.2 Splošni pogoji 9](#_Toc136008889)

[7.3. Pogoji za konzorcij 9](#_Toc136008890)

[7.4. Pogoji za prijavitelje in vse konzorcijske partnerje 9](#_Toc136008891)

[7.5 Pogoji za projekt 10](#_Toc136008892)

[8. VIŠINA RAZPOLOŽLJIVIH SREDSTEV 12](#_Toc136008893)

[9. NAČIN FINANCIRANJA 12](#_Toc136008894)

[10. OBDOBJE ČRPANJA SREDSTEV 13](#_Toc136008895)

[11. POSTOPEK IZBORA PRIJAVITELJEV 13](#_Toc136008896)

[11.1 Rok in način za predložitev vloge na javni razpis 14](#_Toc136008897)

[11.2 Število predloženih vlog 15](#_Toc136008898)

[11.3 Odpiranje vlog 15](#_Toc136008899)

[11.4 Preverjanje formalne popolnosti vlog in izpolnjevanja pogojev za kandidiranje 15](#_Toc136008900)

[11.5 Strokovno ocenjevanje popolnih vlog 16](#_Toc136008901)

[12. MERILA, NA PODLAGI KATERIH SE MED TISTIMI, KI IZPOLNJUJEJO POGOJE, IZBEREJO PREJEMNIKI SREDSTEV 17](#_Toc136008902)

[13. OBVEŠČANJE PRIJAVITELJEV O REZULTATIH JAVNEGA RAZPISA 18](#_Toc136008903)

[14. RAZPISNA DOKUMENTACIJA IN OSTALE INFORMACIJE 18](#_Toc136008904)

[14.1 Pogoji za spremembo javnega razpisa 19](#_Toc136008905)

[14.2 Navodila za izpolnjevanje 19](#_Toc136008906)

[14.3 Seznam prijavnih obrazcev in prilog 19](#_Toc136008907)

# NAZIV IN SEDEŽ ORGANA, KI DODELJUJE SREDSTVA

Republika Slovenija, Ministrstvo za digitalno preobrazbo, Davčna ulica 1, 1000 Ljubljana (v nadaljnjem besedilu: ministrstvo).

# PRAVNA PODLAGA ZA IZVEDBO JAVNEGA RAZPISA

14. in 15. člen Zakona o spodbujanju digitalne vključenosti (Uradni list RS, št. 35/22 in 40/23; v nadaljevanju ZSDV), 106.i člen Zakona o javnih financah (Uradni list RS, št. 11/11 – UPB, 14/13 – popr., 101/13, 55/15 – ZFisP, 96/15 – ZIPRS1617, 13/18 in 195/20 – odl.US), 5. člen Zakona o izvrševanju proračunov Republike Slovenije za leti 2023 in 2024 (Uradni list RS, št. 150/22) in 3. člen Uredbe o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11).

# NAMEN JAVNEGA RAZPISA

Namen javnega razpisa je, v skladu z ZSDV, povečanje digitalne vključenosti prebivalstva Republike Slovenije, konkretno otrok in mladih.

Javni razpis sofinancira izvedbo programov neformalnega usposabljanja za spodbujanje zanimanja za digitalne tehnologije, njihovo razumevanje ter odgovorno in varno uporabo ter pridobivanje digitalnih kompetenc do 6. ravni po okviru digitalnih kompetenc za državljane (DigComp 2.2[[1]](#footnote-2)).

**Digitalne kompetence** so opredeljene kot sposobnost posameznika, da kompetentno in varno uporablja ter soustvarja digitalne tehnologije, rešitve in storitve[[2]](#footnote-3). Digitalne kompetence[[3]](#footnote-4) sodijo v evropski referenčni okvir osmih ključnih kompetenc vseživljenjskega učenja in obsegajo različna znanja in spretnosti, ki nam omogočajo samozavestno, kritično in varno uporabo celotnega obsega digitalnih tehnologij za pridobivanje informacij, komunikacijo, učenje in osnovno reševanje problemov v vseh življenjskih situacijah.

UMAR[[4]](#footnote-5) ugotavlja, da se Slovenija na področju digitalizacije gospodarstva in družbe vse bolj odmika od strateških ciljev v Strategiji razvoja Slovenije 2030[[5]](#footnote-6). Navaja, da je za hitrejšo digitalno preobrazbo družbe in gospodarstva potrebno izboljšanje digitalnih znanj in spretnosti, ki so trenutno, še posebej, ko gre za napredne spretnosti, prenizke. Analiza SURS[[6]](#footnote-7) ugotavlja, da je imelo v letu 2021 v Sloveniji zelo dobro razvite (napredne) digitalne veščine le 20 % prebivalstva. Zaskrbljujoč je podatek pri mladih, ki ga meri Eurostat (za Indeks digitalnega gospodarstva in družbe – DESI), pri čemer ima le 63 % mladih v Sloveniji starih od 16-24 let vsaj osnovna digitalna znanja in spretnosti, kar je peti najslabši rezultat med vsem državami članicami EU. Četrtina mladih dosega le nizko raven digitalnih spretnosti in znanj, kar je tretji najslabši rezultat. Ob tem le 27 % mladih v isti starostni kategoriji dosega raven digitalnih spretnosti in znanj, ki je nad osnovno. Po podatkih Eurostata se mladi v celotni starostni kategoriji od 16 do 29 let v Sloveniji približajo povprečju EU le pri osnovnih digitalnih spretnostih in znanjih. Pri vseh ostalih ravneh, ki jih meri Eurostat, je Slovenija med zadnjimi. Razlike med moškimi in ženskami so nekaj odstotnih točk, pri čemer moški dosegajo boljše rezultate. Ta slika vsekakor kaže na zelo neugoden trenutni položaj v Sloveniji, zlasti upoštevajoč željo, da bi se prebili med najbolj razvite države. To želimo nasloviti in izboljšati v okviru tega javnega razpisa.

Raziskava Mladina 2020 (Urad RS za mladino)[[7]](#footnote-8) jasno ugotavlja, da se le 40 % mladih čuti sposobne dobre presoje verodostojnosti spletnih vsebin. Primerjalno gledano je Slovenija med slabšimi državami po deležu mladih z znanjem računalniškega programiranja. Preko 80 % mladih uporablja internet za pregledovanje elektronske pošte, poslušanje glasbe, gledanje videov in internetne televizije ter deljenje vsebin in komunikacijo na družbenih omrežjih. V okviru vseh aktivnosti na internetu mladi namenijo največ časa za spremljanje zabavnih vsebin. Ko gre za delo z IKT, večinoma opravljajo le osnovna opravila (npr. delo z urejevalnikom teksta).

Pri vključenosti v digitalno gospodarstvo, še zlasti v IKT poklicih, je zelo opazna slaba zastopanost žensk, kot je to razvidno tudi iz kazalnika Women in digital scoreboard[[8]](#footnote-9). Iz pregleda stanja, ki obsega tri področja, (i) uporabo interneta, (ii) spretnosti za uporabo interneta in (iii) strokovne spretnosti in zaposlovanje na tem področju, izhaja, da se je Slovenija uvrstila na 14. mesto, t.j. pod povprečje držav članic EU. V primerjavi z letom 2019 beležimo padec za 5 mest, kar je zelo zaskrbljujoče. Največji upad je zabeležen ravno na področju strokovnega znanja, spretnosti in zaposlovanja, saj smo z odličnega 3. mesta v 2019, v letu 2021 zdrsnili na 11. mesto. Prepričani smo, da Slovenija potrebuje in zmore več, zato so za prihodnje obdobje potrebne odločne usmeritve za krepitev kompetenc na vseh stebrih digitalne vključenost. Poseben poudarek predmetnega javnega razpisa je zato dan spodbujanju večjega vključevanja deklet in žensk.

Javni razpis bo prispeval k doseganju ciljev strategije Digitalna Slovenija 2030[[9]](#footnote-10) (DSI 2030) in doseganju zastavljenih kazalnikov na področju povečanja digitalnih kompetenc in vključenosti prebivalstva. Prednostni področji strategije DSI 2030, ki ju razpis naslavlja, sta:

2. Digitalne kompetence in vključenost;

4. Pot v pametno družbo 5.0.

V strategiji DSI 2030 je opredeljeno strateško načrtovanje spodbujanja digitalne preobrazbe Slovenije v razvojnem obdobju do leta 2030. Eno izmed glavnih področji strategije so digitalne kompetence in vključenost, ki zajema dvig digitalno usposobljenega prebivalstva in povečanje števila visoko kvalificiranih strokovnjakov na področju digitalnih tehnologij.

V okviru tega razpisa je neposredno naslovljen tudi Nacionalni program spodbujanja razvoja in uporabe umetne inteligence (UI) do leta 2025, v okviru ukrepa 2.5: “Podpora obštudijskim dejavnostim (npr. poletne šole, tečaji, delavnice in nadgraditev teh dejavnosti z regijskimi, državnimi tekmovanji) za osnovnošolce, srednješolce in študente za seznanitev s temami, potrebnimi za razumevanje, razvoj, uvajanje in uporabo UI.”[[10]](#footnote-11)

# PREDMET JAVNEGA RAZPISA

Predmet javnega razpisa je skladen z načelom ciljnih skupin in stopnjevitosti digitalnih kompetenc 4. člena ZSDV, ki določa, da morajo biti ukrepi za spodbujanje digitalne vključenosti usmerjeni v tiste ciljne skupine, ki kažejo največje odstopanje, ter tiste, »pri katerih je mogoče pričakovati, da bo dvig ravni digitalnih kompetenc omogočil največji družbeni napredek.«[[11]](#footnote-12)

V besedilu razpisa uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za ženski in moški spol.

**V javnem razpisu sta predvidena dva prijavna roka. 1. prijavni rok je namenjen aktivnostim, ki jih bodo prijavitelji izvajali v letu 2023. 2. prijavni rok je namenjen aktivnostim, ki jih bodo prijavitelji izvajali v letu 2024.**

Na podlagi zgoraj omenjenega načela so predmet razpisa so na podlagi zgoraj omenjenega načela programi usposabljanj za otroke in mlade ter sofinanciranje aktivnosti na področjih, ki so razdeljeni v naslednje tri sklope:

* SKLOP A: IKT vsebine za dekleta in ženske;
* SKLOP B: Napredne digitalne tehnologije;
* SKLOP C: Dvig digitalnih kompetenc otrok in mladih.

Ključnega pomena je, da se aktivnosti iz zgoraj navedenih vsebinskih sklopov izvajajo z uporabo praktičnih primerov in na otrokom in mladim razumljiv, zabaven in privlačen način. Aktivnosti morajo potekati v slovenskem jeziku, na območjih, kjer živita avtohtona italijanska oziroma madžarska narodna skupnost pa mora biti usposabljanje omogočeno tudi v jeziku tam živeče narodne skupnosti.

Programi, ki bodo sofinancirani z javnim razpisom, se izvajajo v obliki neformalnih usposabljanj, kot so tečaji, delavnice, učni tabori in druge oblike dela z mladimi (v nadaljevanju: usposabljanje). Trajanje usposabljanj, ki bodo financirana, je določeno in znaša najmanj 22 ur, pri čemer so usposabljanja lahko sestavljena iz različnih vsebinskih elementov, kot so opredeljeni v 4. točki javnega razpisa. Posamezne aktivnosti znotraj posameznega usposabljanja lahko trajajo različno dolgo. Bistven element usposabljanj je preplet teoretičnih in praktičnih vidikov, katerega namen je v dvig digitalnih kompetenc otrok in mladih.

Dejavnosti iz sklopa A so namenjene dekletom in ženskam. Dejavnosti iz vseh sklopov se lahko odvijajo v celoti v živo, delno v živo in delno preko spleta ali v celoti preko spleta. Ozko se morajo navezovati na vsebino, ki je določena za posamezni sklop.

Program usposabljanj mora pokrivati vseh **5 kategorij in vsaj 5 elementov digitalnih kompetenc**, kot jih predvideva okvir digitalnih kompetenc za državljane (DigComp 2.2):

**1: Informacijska in podatkovna pismenost**

1.1 Brskanje po spletu, iskanje in filtriranje podatkov, informacij ter digitalnih vsebin

1.2 Vrednotenje podatkov, informacij in digitalnih vsebin

1.3 Upravljanje s podatki, informacijami in digitalnimi vsebinami

**2: Komunikacija in sodelovanje**

2.1 Interakcija prek digitalnih tehnologij

2.2 Izmenjava informacij in vsebin prek digitalnih tehnologij

2.3 Vključevanje v državljanstvo prek digitalnih tehnologij

2.4 Sodelovanje prek digitalnih tehnologij

2.5 Spletni bonton

2.6 Upravljanje digitalne identitete

**3: Ustvarjanje digitalnih vsebin**

3.1 Razvoj digitalnih vsebin

3.2 Integracija in ponovna izdelava digitalnih vsebin

3.3 Avtorske pravice in licence

3.4 Programiranje

**4: Varnost**

4.1 Zaščita naprav

4.2 Varovanje osebnih podatkov in zasebnosti

4.3 Varovanje zdravja in dobrega počutja

4.4 Varovanje okolja

**5: Reševanje problemov**

5.1 Reševanje tehničnih težav

5.2 Prepoznavanje potreb in tehnoloških odzivov

5.3 Kreativna uporaba digitalnih tehnologij

5.4 Prepoznavanje vrzeli na področju digitalnih kompetenc

Spodaj opisani primeri (vrste aktivnosti) po sklopih so zapisani v zaključeni in edini možni obliki[[12]](#footnote-13).

**Sklop A: IKT vsebine za dekleta in ženske**

Namen aktivnosti v okviru tega sklopa je ustvariti ustrezno podporno in vključujoče okolje, ki spodbuja raziskovanje ter stremi k ustvarjanju vključujoče in enakopravne družbe ter večje odločanje deklet in žensk za študijsko oz. karierno pot na področju IKT. V okviru sklopa A prijavitelji prijavijo projekte, ki naslavljajo IKT vsebine za dekleta in ženske, pri čemer morajo prijavitelji izbrati eno ali več od spodaj naštetih vrst aktivnosti, ki bodo subvencionirane:

1. *organizacija praktičnih dejavnosti za udeleženke na področju IKT*. Namen praktičnih dejavnosti je udeleženkam omogočiti izkušnje v laboratorijskih okoljih ali delu na projektih, ki se ukvarjajo z razvojem ali uporabo informacijskih in komunikacijskih tehnologij, tudi na področjih znanosti, tehnologij, inženirstva in matematike (STEM[[13]](#footnote-14));
2. *organizacija tečajev programiranja, robotike, spletnega razvoja in oblikovanja*, na katerih se bodo udeleženke naučile programiranja z različnimi platformami in reševanja izzivov na ustvarjalen in zabaven način;
3. *organizacija tekmovanj s področij IKT za dekleta in ženske*, pri čemer je poudarek na načrtovanju in gradnji robotov z uporabo kompletov, ki pripadajo različnim platformam z namenom razvoja digitalnih znanj in digitalnih spretnosti;
4. *organizacija reševanja različnih izzivov na področju IKT*, katerih namen je, da dekleta in ženske razvijajo sposobnosti reševanja problemov na tem področju;
5. *dejavnosti za krepitev razvoja inženirskih in oblikovalskih spretnosti*, pri kateri udeleženke same ustvarjajo fizične objekte ali konstrukcije, kot so modeli, prototipi ali funkcionalne strukture. Ta pristop omogoča razvoj inženirskih in oblikovalskih spretnosti, saj vključuje praktično delo, uporabo tehničnih spretnosti in reševanje realnih izzivov;

**Sklop B: Napredne digitalne tehnologije**

Namen sklopa B je otrokom in mladim zagotoviti priložnosti za spoznavanje in učenje o naprednih digitalnih tehnologijah, kot so: umetna inteligenca, tehnologija veriženja blokov, podatkovna analitika in velepodatki, internet stvari, obogatena resničnost, navidezna resničnost, 3D tiskanje, kvantno računalništvo, računalništvo na robu, robotika in avtomatizacija, biometrija, računalništvo v oblaku, avtonomna vozila, tehnologija 5G. S tem bodo udeleženci razvijali spretnosti in znanja ter spoznavali zanimive poklice prihodnosti, ki se razvijajo na področju IKT. V okviru aktivnosti v sklopu B za otroke in mlade morajo prijavitelji izbrati eno ali več od spodaj naštetih vrst aktivnosti, ki bodo subvencionirane:

1. *izzivi programiranja, ki temeljijo na naprednih digitalnih tehnologijah*. To udeležencem pomaga razumeti in spoznati načela, algoritme ter praktične aplikacije računalniške tehnologije v vsakdanjem življenju in razviti svoje sposobnosti programiranja;
2. *organizacija in priprava na tekmovanja, ki temeljijo na naprednih digitalnih tehnologijah*, na katerih udeleženci razvijajo in predstavljajo svoje spretnosti in znanja;
3. *organizacija delavnic in hekatonov,* ki izzovejo udeležence, da oblikujejo in izdelajo rešitve, ki temeljijo na naprednih digitalnih tehnologijah, za reševanje težav v resničnem svetu. To je lahko odličen način za spodbujanje ustvarjalnosti, inovativnosti in timskega dela;
4. *programi za učenje naprednih tehnologij*, kjer mladi spoznavajo in se učijo osnovne pojme in koncepte, načela, osnove tehnologije, analizo in obdelavo podatkov, algoritme in orodja. S tem udeleženci spoznajo, kako tehnologija deluje ter različne možnosti njene uporabe, razvijajo spretnosti in znanja programiranja, analize podatkov ter izdelavo rešitev za težave v resničnem svetu;

**Sklop C: Dvig digitalnih kompetenc otrok in mladih**

Namen sklopa C je podpora najrazličnejšim dejavnostim za otroke in mlade, ki so zanimive, vključujoče, vsebinsko ustrezne glede na pogoje razpisa ter omogočajo praktično učenje in s tem razvoj digitalnih kompetenc otrok in mladih. Pri projektih v okviru sklopa C je ključno, da so aktivnosti vezane na dvig digitalnih kompetenc otrok in mladih, promocijo naravoslovnih in tehniških poklicev, digitalno preobrazbo ter digitalne tehnologije in storitve. V okviru aktivnosti v sklopu C za otroke in mlade morajo prijavitelji izbrati eno ali več od spodaj naštetih vrst aktivnosti, ki bodo subvencionirane:

1. *organizacija aktivnosti izven obveznega programa v obliki krožkov ali delavnic na šoli s področja tako digitalizacije,* kot tudi znanosti, tehnologij, inženirstva in matematike, ki otrokom in mladim ponudijo možnost za učenje programiranja ter ustvarjanja spletnih strani ter aplikacij;
2. *organizacija dogodkov in tehniških dni*, omogoča sodelovanje otrok in mladih pri razvoju programske opreme oz. digitalnih rešitev za reševanje specifičnega problema. Za otroke in mlade lahko takšni dogodki predstavljajo zabaven, vključujoč in zanimiv način učenja o pomenu skupinskega dela ter doprinesejo k razvoju spretnosti za reševanje problemov v digitalnih okoljih;
3. *spodbujanje digitalne umetnosti* in pridobivanje znanja ter spretnosti za digitalno oblikovanje, ki zajemajo aktivnosti grafičnega oblikovanja, urejanja videoposnetkov ali animacij z raziskovanjem različnih digitalnih orodij za digitalno umetnost. S spodbujanjem otrok in mladih k ustvarjanju lastnih digitalnih vsebin se razvijajo njihove digitalne kompetence za ustvarjalnost, komunikacijo ter tehnične spretnosti;
4. *organizacija delavnic, na temo varnosti na spletu*, s čimer se bodo otroci in mladi seznanili s pomenom spletne varnosti in zasebnosti. Preko tovrstnih aktivnosti se krepijo digitalne kompetence in se spodbuja varna in odgovorna uporaba digitalnih tehnologij pri strani otrocih in mladih;
5. *večdnevni tečaji in tabori programiranja* za otroke in mlad*e*, *ki so namenjeni* spoznavanju delovanja programske opreme in digitalnih tehnologij. Ti tabori vključujejo različne dejavnosti, kot so izzivi programiranja, delavnice robotike, praktične dejavnosti in skupinski projekti. Udeleženci se naučijo novih digitalnih spretnosti, pridobijo praktične izkušnje in spoznajo somišljenike. V večdnevne tabore se vključujejo praktični projekti programiranja, skupinski izzivi ter tudi mentorstvo strokovnjakov s tega področja;
6. *večdnevni tečaji in tabori* *»naredi sam«* za otroke in mlade, kot ustvarjalce, ki so osredotočeni na uporabo digitalnih tehnologij za načrtovanje ter izvedbo inženirskih projektov. Takšni tabori spodbujajo ustvarjalnost, reševanje problemov in praktično učenje ter prispevajo k razvoju digitalnih kompetenc otrok in mladih;
7. *organizacija večdnevnih tekmovanj s področja IKT* za otroke in mlade, ki vključujejo načrtovanje in gradnjo robotov za opravljanje posebnih nalog, kot je npr. premagovanje prog z ovirami ali izvajanje reševalnih nalog. Tovrstni projekti vključujejo tudi predavanja strokovnjakov s področja IKT o najnovejšem razvoju na področju robotike in pomenu digitalnih tehnologij v našem vsakdanjem življenju.
8. *organizacija tekmovanj v programiranju na različnih platformah,* kjer udeleženci na različnih stopnjah zahtevnosti izkazujejo svoje znanje. Udeleženci spoznavajo različna področja uporabe tehnologije na praktičen način ter razvijajo rešitve za reševanje problemov v resničnem svetu.

**Neupravičene aktivnosti, ki niso predmet tega razpisa so:**

1. formalno izobraževanje na vseh stopnjah;
2. usposabljanja za lastne kadre in potrebe prijavitelja in konzorcijskih partnerjev;
3. spletna usposabljanja, ki so posneta vnaprej, ne glede na to ali izvedba aktivnosti poteka v živo ali preko spleta;
4. konference in posveti ter statutarna srečanja.

# CILJI JAVNEGA RAZPISA

Cilji predmetnega javnega razpisa temeljijo na ciljih, opredeljenih v 2. členu ZSDV:

* krepitev zavesti o prednostih uporabe digitalnih orodij za življenje posameznika in družbo kot celoto ter krepitev zaupanja v digitalne tehnologije,
* spodbujanje zanimanja za naravoslovno in tehniško znanje, še posebej na področju digitalnih tehnologij (računalniško programiranje, robotika, umetna inteligenca in podobno),
* krepitev razumevanja digitalnih tehnologij ter njihove odgovorne in varne uporabe,
* dvig usposobljenosti za uporabo digitalnih kompetenc,
* povečanje zanimanja za srednješolske, višješolske in visokošolske programe, ki vključujejo strokovne digitalne kompetence, ter zmanjševanje razlik med spoloma na tem področju.

# CILJNE SKUPINE JAVNEGA RAZPISA

Javni razpis naslavlja naslednje skupine, ki se razlikujejo glede na SKLOP, in sicer:

* SKLOP A: dekleta in ženske, stare med 6 in 29 let, vključno z letom, v katerem dopolnijo 29 let;
* SKLOP B in C: otroci in mladi, ne glede na spol, med 6. in 29. letom starosti, vključno z letom, v katerem dopolnijo 29 let.

Zgornja starostna meja udeležencev usposabljanj je omejena z Zakonom o javnem interesu v mladinskem sektorju (Uradni list RS, št. 42/10 in 21/18 – ZNOrg), kjer so mladi opredeljeni kot mladostniki in mlade odrasle osebe obeh spolov, od 15. do dopolnjenega 29. leta starosti[[14]](#footnote-15). Za zgornjo starost je merodajna starost na dan začetka izvajanja aktivnosti. Spodnja starostna meja je določena z najnižjo starostjo šoloobveznih otrok ob vstopu v prvi razred osnovne šole po zaključku predšolske vzgoje, pri čemer je merodajna starost ob datumu sklenitve pogodbe o sofinanciranju.

# POGOJI ZA KANDIDIRANJE NA JAVNEM RAZPISU

Na javnem razpisu lahko kandidira prijavitelj **samostojno ali skupaj s partnerji**, ki tvorijo konzorcij.

Isti poslovni subjekt (samostojni prijavitelj ali konzorcijski partner) **lahko kandidira na več SKLOPIH**.

Isti poslovni subjekt lahko **znotraj enega SKLOPA kandidira le enkrat** – bodisi kot samostojni prijavitelj bodisi kot konzorcijski partner v enem konzorciju. Če bo poslovni subjekt znotraj enega SKLOPA kandidiral v več vlogah, bodo vse vloge, v katerih je prijavljen, izločene iz nadaljnjega postopka.

## **7.1. Prijavitelj, konzorcij, konzorcijski partner in upravičenec**

Prijavitelj ali član konzorcija je lahko samostojni podjetnik posameznik, pravna oseba javnega ali zasebnega prava katerekoli pravnoorganizacijske oblike, javni ali zasebni zavod, društvo, zveza društev, ustanova, zadruga ali reprezentativni socialni partner na ravni države.

Konzorcij je skupina več konzorcijskih partnerjev, ki ob solidarni odgovornosti nastopajo v skupnem projektu, ki je v sofinanciranje predložen na predmetni javni razpis.

Konzorcijski partner je član konzorcija, ki podpiše konzorcijsko pogodbo in samostojno izvaja aktivnosti, kot jih uskladi v okviru konzorcija.

Poslovodeči (vodilni) partner v konzorciju nastopa kot prijavitelj in je v imenu vseh konzorcijskih partnerjev pooblaščen za predložitev skupne vloge na razpis in v primeru izbora tudi za podpis pogodbe o sofinanciranju. Poslovodeči partner je v imenu konzorcija tudi prvi odgovoren ministrstvu za izvršitev obveznosti iz pogodbe o sofinanciranju.

Upravičenec je prijavitelj, ko mu ministrstvo odobri dodelitev sofinanciranja.

## **7.2 Splošni pogoji**

Vloga mora izpolnjevati vse zahteve in pogoje javnega razpisa. Izpolnjevanje pogojev mora biti razvidno iz vsebine celotne vloge. Izpolnjevanje pogojev prejetih vlog bo preverjala imenovana razpisna komisija ministrstva za izvedbo predmetnega javnega razpisa. Če vloga ne bo izpolnjevala vseh pogojev, se zavrne.

Kot potrditev izpolnjevanja pogojev za kandidiranje prijavitelj in konzorcijski partnerji podpišejo izjavo (obrazec št. 3, ki je del razpisne dokumentacije), s katero pod kazensko in materialno pravno odgovornostjo potrdijo izpolnjevanje in sprejemanje pogojev. Ne glede na podpisano izjavo bo ministrstvo preverilo izpolnjevanje posameznih pogojev v uradnih evidencah.

V primeru dvoma glede izpolnjevanja posameznih pogojev lahko ministrstvo od kateregakoli konzorcijskega partnerja zahteva dodatna pojasnila in dokazila. V kolikor dokazila niso predložena v roku, ki ga določi ministrstvo, se lahko šteje, da pogoj ni izpolnjen.

V primeru, da se neizpolnjevanje pogojev ugotovi po izdaji sklepa o izboru projekta, se pogodba o sofinanciranju ne sklene, sklep o izboru pa se odpravi.

V primeru, da se neizpolnjevanje pogojev ugotovi po podpisu pogodbe o sofinanciranju, lahko ministrstvo odstopi od pogodbe, pri čemer bo prejemnik sredstev dolžan vrniti že prejeta sredstva skupaj z zakonskimi zamudnimi obrestmi, ki tečejo od dneva nakazila na transakcijski račun prejemnika do dneva vračila v proračun Republike Slovenije, skladno s pozivom ministrstva.

Prejemnik sredstev mora pri porabi dodeljenih sredstev upoštevati zakon, ki ureja javno naročanje (če so izpolnjeni pogoji v tem zakonu).

## **7.3. Pogoji za konzorcij**

Konzorcij mora izpolnjevati naslednje pogoje:

1. sestavljen mora biti iz najmanj dveh (2) sodelujočih konzorcijskih partnerjev;
2. slediti mora ciljem in doseganju rezultatov za dvigovanje digitalnih kompetenc otrok in mladih kot določa javni razpis;
3. pred sklenitvijo pogodbe o sofinanciranju bo moral prijavitelj ministrstvu predložiti s strani vseh konzorcijskih partnerjev podpisan konzorcijski sporazum, ki bistveno ne sme odstopati od vzorca konzorcijskega sporazuma, ki je sestavni del razpisne dokumentacije.

## **7.4. Pogoji za prijavitelje in vse konzorcijske partnerje**

Samostojni prijavitelj in vsak izmed konzorcijskih partnerjev mora izpolnjevati naslednje pogoje:

|  |  |
| --- | --- |
| POGOJ | DOKAZILO\* |
| Kot poslovni subjekt obstaja vsaj 12 mesecev od datuma objave tega javnega razpisa v Uradnem listu RS. | Izpis iz AJPES |
| Prijavitelj ima najmanj 2 zaposlena. | Izpis iz AJPES ali druge uradne evidence |
| V obdobju od 1. 1. 2019 do prijave na javni razpis je prijavitelj izvedel in zaključil najmanj 10 aktivnosti v obliki usposabljanj, delavnic ali predavanj za ciljno skupino na temo digitalnih kompetenc v minimalnem trajanju 4 pedagoške ure (pedagoška ura traja 45 minut). | Priloga 2, tabela 5.: Izpolnjevanje pogojev glede izvedenih usposabljanj |
| V Republiki Sloveniji ima odprt transakcijski račun. | Izpis iz AJPES |
| Na dan oddaje vloge nima neporavnanih zapadlih finančnih obveznosti v višini 50 eurov ali več do ministrstva. | Preveri ministrstvo |
| Nima neplačanih zapadlih obveznih dajatev ali drugih denarnih nedavčnih obveznosti, ki jih pobira davčni organ, v vrednosti 50 EUR ali več. | Potrdilo FURS |
| Ni pravnomočno obsojen zaradi kaznivih dejanj v zvezi s poslovanjem, ki so opredeljena v Kazenskem zakoniku RS (Uradni list RS, št. 50/12-UPB2, s spr.) | Izpis iz Kazenske evidence |
| Ni v postopku zaradi insolventnosti, prisilnega prenehanja, prisilne poravnave ali likvidacije, z njegovimi sredstvi ali poslovanjem ne upravlja upravitelj ali sodišče, njegove poslovne dejavnosti niso začasno ustavljene oz. ni v katerem koli podobnem položaju. | Izpis iz AJPES ali iz sodnega registra |
| Ni uvrščen na seznam omejitev poslovanja in ne obstaja nasprotje interesov v razmerju do ministrstva v obsegu, kot izhaja iz 35. in 36. člena Zakona o integriteti in preprečevanju korupcije (Uradni list RS, št. 69/11 –UPB, s spr.). | Izjava prijavitelja in preveri ministrstvo |
| Za iste že povrnjene upravičene stroške in aktivnosti, ki so predmet sofinanciranja v tem razpisu, ni in ne bo pridobil sredstev iz drugih javnih virov (sredstev evropskega, državnega ali lokalnega proračuna - prepoved dvojnega financiranja). | Izjava prijavitelja |

\*Vsa priložena dokazila morajo izražati aktualno stanje in ne smejo biti starejša od 1 meseca, šteto od datuma objave tega javnega razpisa v Uradnem listu RS.

Izpolnjevanje navedenih pogojev prijavitelj in vsak konzorcijski partner izkaže s predložitvijo ustrezno izpolnjene Izjave (obrazec št. 3).

## **7.5 Pogoji za projekt**

Projekt mora v formalnem in vsebinskem smislu izpolnjevati sledeče pogoje:

1. vloga mora biti napisana v slovenskem jeziku, vrednosti morajo biti izražene v evrih (EUR);
2. skladnost z javnim razpisom: projekt je skladen z namenom in cilji javnega razpisa ter omogoča doseganje ciljnih vrednosti števila udeležencev, ki jih je prijavitelj predvidel;
3. realna izvedljivost: predlog projekta je realno izvedljiv, upošteva vse aktivnosti in časovni ter finančni okvir, ki je določen s tem razpisom in razpisno dokumentacijo;
4. opredeljena morata biti začetek in konec izvajanja projekta;
5. prijavitelj mora izbrati le med aktivnostmi posameznega sklopa, ki so kot primeri določeni pod zaporednimi številkami navedeni v 4. poglavju;
6. prijavitelj mora ob prijavi na predmetni javni razpis priložiti podroben program s cilji usposabljanj na obrazcu št. 2, pri čemer mora v okviru prijav na sklope A, B in C jasno navesti način izvajanja aktivnosti (v živo, preko spleta ali delno preko spleta)[[15]](#footnote-16). Izvedba aktivnosti preko spleta ali delno preko spleta velja v primeru, da se 50 % ali več aktivnosti izvaja na prej omenjen način;
7. prijavitelj v programu tudi opredeli opis organizacijske strukture za vodenje in izvajanje projekta, kar vključuje strukturo in število oseb, ki bodo vodile projekt, podrobno izdelan terminski načrt izvedbe načrtovanih aktivnosti, podporno osebje in seznam oseb, ki bodo izvajale usposabljanja (predavatelji, asistenti),
8. v vseh sklopih mora program usposabljanj pokrivati vseh 5 kategoriji in vsaj 5 elementov digitalnih kompetenc, kot jih predvideva okvir digitalnih kompetenc za državljane (DigComp 2.2), pri čemer mora prijavitelj nameniti 2 uri usposabljanju za specifično digitalno kompetenco »Spletni bonton« pod kategorijo »komunikacija in sodelovanje«;
9. prijavitelj in konzorcijski partnerji, ki izvajajo usposabljanja morajo imeti za izvedbo usposabljanj v živo zagotovljen prostor, opremljen z mizami in stoli, tabličnim ali namiznim ali prenosnim računalnikom z dostopom do spleta za udeležence in za osebe, ki izvajajo usposabljanja;
10. prijavitelj in konzorcijski partnerji, ki izvajajo usposabljanja morajo imeti za izvedbo usposabljanj delno ali v celoti preko spleta[[16]](#footnote-17) zagotovljeno ustrezno IKT opremo, ki omogoča kvalitetno izvedbo usposabljanj;
11. prijavitelj in konzorcijski partnerji, ki izvajajo usposabljanja morajo imeti za izvedbo usposabljanj pripravljen načrt promocije in oglaševanja aktivnosti, ki mora biti prilagojen ciljni skupini in vrsti aktivnosti glede na sklop javnega razpisa, kar prijavitelj opredeli v obrazcu št. 2;
12. Prijavitelj mora zagotoviti načrtovanje, spremljanje, beleženje in zbiranje podatkov o kvaliteti in uspešnosti izvajanja usposabljanj, s katerimi je mogoče spremljati učinkovitost izvajanja projekta z vidika doseganja ciljev javnega razpisa. Način in metodologijo ter pričakovane rezultate pred začetkom izvajanja aktivnosti prijavitelj predstavi v obrazcu št. 2 (Prijavnica), doseganje ciljev pa po zaključku projekta v obrazcu št. 5 (Končno poročilo). Končno poročilo doseganja ciljev naj vsebuje podatke o številu, spolu in starosti udeležencev ter napredku pri doseženih digitalnih kompetencah, glede na vrsto aktivnosti in načrtovane učne cilje (v starostnih skupinah, kjer je to primerno z navedbo ravni po DigComp 2.2) in pri starostni skupini od 6 let do vključno dopolnjenih 16 let analizo uspeha spodbuditve zanimanja za digitalne tehnologije;
13. posamezna skupina usposabljanj šteje najmanj 10 udeležencev in največ 20 udeležencev;
14. posamezni prijavitelj lahko na 1. prijavnem roku za leto 2023 prijavi projekt v vrednosti:

* na sklopu A: največ 40.800,00 EUR,
* na sklopu B: največ 81.600,00 EUR,
* na sklopu C: največ 384.000,00 EUR;

posamezni prijavitelj lahko na 2. prijavnem roku za leto 2024 prijavi projekt v vrednosti:

* na sklopu A: največ 81.600,00 EUR,
* na sklopu B: največ 163.200,00 EUR,
* na sklopu C: največ 768.000,00 EUR;

1. kot pogoj za kandidiranje na razpisu morajo aktivnosti usposabljanja, ki so predvidene za posameznega udeleženca, obsegati:

* najmanj 22 pedagoških ur[[17]](#footnote-18),
* na 10 udeležencev mora prijavitelj zagotoviti najmanj 1 predavatelja usposabljanj ter 1 asistenta;

1. vodja projekta ima najmanj VII. raven izobrazbe po SOK kvalifikaciji (Zakon o slovenskem ogrodju kvalifikacij, Uradni list RS, št. 104/15 in 100/22 – ZSZUN) in najmanj 5 let delovnih izkušenj z vodenjem projektov ali organizacijo usposabljanj;
2. koordinator usposabljanj ima najmanj VI. raven izobrazbe po SOK kvalifikaciji in najmanj 3 leta delovnih izkušenj z izvajanjem usposabljanj na področjih, ki so predmet predmetnega razpisa;
3. predavatelj ima najmanj VII. raven izobrazbe po SOK kvalifikaciji in najmanj 2 leti delovnih izkušenj z izvajanjem usposabljanj s področja digitalnih kompetenc;
4. asistent ima najmanj V. raven izobrazbe po SOK kvalifikaciji.

Prijavitelj predloži dokazilo o izpolnjevanju pogojev (iz točk 16. – 19.) glede zahtevane stopnje izobrazbe, iz katerega mora biti razvidna stopnja in smer izobrazbe, datum (dan, mesec in leto) zaključka izobraževanja ter ustanova, na kateri je bila izobrazba pridobljena.

Izpolnjevanje navedenih pogojev prijavitelj izkaže s predložitvijo ustrezno izpolnjene in podpisane prijavnice (obrazec št. 2) in izjave (obrazec št. 3).

Ministrstvo lahko kadar koli nenapovedano opravi preverjanje izvajanja programa na kraju samem z namenom vsebinskega spremljanja izvajanja aktivnosti, ki jih lahko združi s preverjanjem podatkov pri doseganju ciljnih vrednosti števila udeležencev in izvedenih aktivnosti.

# VIŠINA RAZPOLOŽLJIVIH SREDSTEV

Okvirna višina sredstev, ki so na razpolago za izvedbo predmetnega javnega razpisa, je **5.460.000,00 EUR**, predvidena razporeditev sredstev po letih pa je sledeča:

|  |  |  |  |
| --- | --- | --- | --- |
| **Proračunska postavka/naziv** | **Leto 2023 v EUR** | **Leto 2024 v EUR** | **Skupaj v EUR** |
| 221015 E-vključenost | 1.420.000,00 | 4.040.000,00 | 5.460.000,00 |
| Sklop A | 150.000,00 | 400.000,00 | 550.000,00 |
| Sklop B | 350.000,00 | 900.000,00 | 1.250.000,00 |
| Sklop C | 920.000,00 | 2.740.000,00 | 3.660.000,00 |

Če se sredstva na posameznem SKLOPU javnega razpisa ne dodelijo v celoti, se lahko prenesejo na druge SKLOPE ali ostanejo nerazporejena.

Ministrstvo si pridržuje pravico, da ne sklene pogodb o sofinanciranju v primeru, da za javni razpis nima zagotovljenih sredstev v proračunu ali v primeru, kadar glede na razpoložljiva proračunska sredstva v posameznem letu predlaga prilagoditev dinamike izplačil ali spremembo višine sofinanciranja.

# NAČIN FINANCIRANJA

V okviru tega javnega razpisa se uporablja poenostavljen način sofinanciranja v obliki prispevka na enoto oziroma standardnega stroška na enoto (SSE) – s tem se krije strošek izvedbe aktivnosti oziroma usposabljanja **na posameznega udeleženca** v vrednosti (za vse sklope enako):

**163,00** **EUR**.

Strošek na posamezno enoto (udeleženec) se krije v vrednosti 100 % ob pogoju, da je posamezen udeleženec na usposabljanju prisoten vsaj 75 % vseh predvidenih pedagoških ur.

Razpis predvideva 100 % sofinanciranje stroškov izvedbe aktivnosti, zato mora biti udeležba za upravičence brezplačna oziroma se ne sme predvideti dodatna finančna soudeležba za udeležence.

V kolikor prijavitelj v času trajanja projekta ne doseže predvidenega števila udeležencev, se mu dodeljena subvencionirana sredstva znižajo. Projekt je uspešen, če je na usposabljanjih prisotnih vsaj 80 % predvidenega števila udeležencev, kot jih je prijavitelj navedel v vlogi na posamezen kvartal sklopa. V kolikor je prijavitelj dosegel med 50 % in 80 % predvidenega števila udeležencev, je upravičen do 80 % vrednosti standardnega stroška na enoto (SSE).

Projekt ni uspešen, če je na usposabljanjih prisotnih manj kot 50 % predvidenega števila udeležencev. V tem primeru prijavitelj ni upravičen do sofinanciranja povračil stroškov.

**Deleži števila udeležencev se znotraj 1. razpisnega roka (leto 2023) računajo za celotno koledarsko leto 2023, znotraj 2. razpisnega roka (leto 2024) pa po kvartalih.**

# OBDOBJE ČRPANJA SREDSTEV

Obdobje porabe dodeljenih sredstev za ta javni razpis sta proračunski leti 2023 in 2024. Obdobje upravičenosti javnih izdatkov (izplačil iz proračuna) je **od datuma sklenitve pogodbe o sofinanciranju**.

Upravičenci morajo pričeti z izvajanjem projektov najkasneje v 1 mesecu od sklenitve pogodbe o sofinanciranju.

Ministrstvo bo potrjene zahtevke za izplačilo v letu 2023 plačalo najpozneje do 31. 12. 2023 oz. v skladu s plačilnim rokom, kot ga določa veljavni Zakon o izvrševanju proračunov RS, v letu 2024 pa najpozneje do 31. 12. 2024 oz. v skladu s plačilnim rokom, kot ga določa veljavni Zakon o izvrševanju proračunov RS ob upoštevanju razpoložljivih proračunskih sredstev.

Rok za oddajo zahtevkov za izplačilo je najkasneje **5. 12. 2023** za povračilo stroškov iz 1. razpisnega roka ter najkasneje **5. 12. 2024** za povračilo stroškov iz 2. razpisnega roka.

**Zahtevku za izplačilo mora upravičenec priložiti:**

* Poročilo o izvedenih aktivnostih oz. usposabljanjih in doseženih rezultatih ter o promocijskih aktivnostih na obrazcu št. 5 (Končno poročilo),
* **v primeru fizične izvedbe** mora upravičenec predložiti listo prisotnosti udeležencev posameznih usposabljanj (ime, priimek, datum rojstva, spol in podpis udeleženca[[18]](#footnote-19)), vključno s podatkom o številu ur in skupnem deležu udeležbe vseh predvidenih udeležencev,
* **v primeru spletne izvedbe** mora upravičenec predložitiizpis e-prisotnosti udeležencev, ki vključuje časovno prijavo in odjavo, iz izpisa naj bo razviden ime in priimek udeleženca usposabljanja. V platformo, preko katere potekajo usposabljanja, naj bodo udeleženci registrirani z imenom in priimkom.

# POSTOPEK IZBORA PRIJAVITELJEV

Postopek javnega razpisa za dodelitev sredstev bo vodila razpisna komisija, imenovana s strani predstojnika ministrstva.

Končna odločitev o sofinanciranju vloge se sprejme na podlagi usklajenega predloga dveh ocenjevalcev, ki sta člana razpisne komisije.

Minimalno število točk, potrebnih za sofinanciranje, je 60 točk. V kolikor posamezna vloga ne doseže najmanj 60 točk, se zavrne. Vloge, ki dosežejo najmanj 60 točk, kandidirajo za sofinanciranje, in sicer se za sofinanciranje izberejo/podprejo kaskadno tiste vloge, ki so izmed vseh popolnih vlog prejele največ točk v postopku ocenjevanja, dokler ne zmanjka razpoložljivih sredstev, ostale vloge se zavrnejo.

V primeru, da bo več vlog prejelo enako število točk, pa za sofinanciranje vseh ne bo na voljo dovolj sredstev, bodo imele prednost vloge, ki bodo prejele več točk po dodatnem merilu: Indeks razvojne ogroženosti za leto 2019 (publikacija izdana s strani UMAR, marec 2020[[19]](#footnote-20), merila za leto 2019), glede na lokacijo, kjer se bo izvajal projekt:

|  |  |  |
| --- | --- | --- |
|  | Dodatno merilo: **Indeks razvojne ogroženosti** | Št. Točk |
| Pomurska | 172,5 | 12 |
| Primorsko-notranjska | 138,3 | 11 |
| Podravska | 133,4 | 10 |
| Zasavska | 132,3 | 9 |
| Koroška | 127,7 | 8 |
| Posavska | 121,8 | 7 |
| Goriška | 117,1 | 6 |
| Savinjska | 109,3 | 5 |
| Obalno-kraška | 103,2 | 4 |
| Jugovzhodna Slovenija | 93,0 | 3 |
| Gorenjska | 85,3 | 2 |
| Osrednjeslovenska | 49,6 | 1 |

V primeru, da ima tudi po upoštevanju dodatnega merila več vlog še vedno enako število točk, se prednostni vrstni red določi po številu prejetih točk po merilih v vrstnem redu, kot si sledijo merila v tabeli iz točke 12. javnega razpisa.

V kolikor tudi po tej prednostni opredelitvi ne bi bilo mogoče določiti prednostnega vrstnega reda, se za sofinanciranje izberejo vloge po vrstnem redu prispetja na ministrstvo[[20]](#footnote-21).

Del razpoložljivih sredstev lahko ostane nerazdeljen v primeru premajhnega števila vlog, ki bi dosegle minimalno število točk, potrebnih za sofinanciranje. V primeru, ko ni na voljo dovolj razpoložljivih sredstev za podporo zadnje izmed vlog, ki je po izvedenem postopku ocenjevanja v vrsti za sofinanciranje, do celotnega sofinanciranja, to je v vlogi zaprošene vrednosti sofinanciranja, lahko ministrstvo prijavitelja pozove k izjavi oz. opredelitvi do možnosti izvedbe projekta z zmanjšanim obsegom sofinanciranja. V kolikor prijavitelj potrdi, da sprejema zmanjšan obseg sofinanciranja za izvedbo projekta, ministrstvo izda sklep o izboru vloge z zmanjšanim obsegom sofinanciranja.

V kolikor se prijavitelj ne strinja z izvedbo projekta z manjšim obsegom sofinanciranja, se takšno sofinanciranje lahko ponudi naslednjemu prijavitelju v vrsti glede na višino prejetih točk v postopku ocenjevanja. V primeru, ko po tem postopku zmanjšanega sofinanciranja ne sprejme noben prijavitelj, ki je po višini prejetih točk dosegel minimalni prag za sofinanciranje, lahko sredstva ostanejo nerazporejena ali se prerazporedijo v druge SKLOPE. V primeru, da posamezni prijavitelj odstopi od podpisa pogodbe o sofinanciranju, se sproščena sredstva lahko dodelijo pozitivno ocenjenemu projektu, ki je naslednji v vrsti za sofinanciranje glede na višino prejetih točk. Dokončno odločitev o sofinanciranju posameznega projekta iz proračuna Republike Slovenije sprejme predstojnik ministrstva.

## **11.1 Rok in način za predložitev vloge na javni razpis**

**Javni razpis predvideva dva prijavna roka. Prijavitelj prijavlja na 1. prijavni rok aktivnosti, ki jih bo izvajal v letu 2023, na 2. prijavni rok pa aktivnosti, ki jih bo izvajal v letu 2024.** Ministrstvo si pridržuje pravico, da v primeru, če nima zagotovljenih sredstev za namen tega javnega razpisa v letu 2024, možnost oddaje vlog na 2. prijavni rok nemudoma prekliče.

Prvi rok za predložitev vlog v okviru tega javnega razpisa je do **27. 06. 2023 do 12:00.**

Drugi rok za predložitev vlog v okviru tega javnega razpisa je od vključno **2. 11. 2023** do **30. 11. 2023 do 12:00.**

**Vloga se pripravi na prijavnih obrazcih, ki so del razpisne dokumentacije, in mora vsebovati vse zahtevane obvezne priloge in podatke, ki so določeni v besedilu razpisne dokumentacije.**

**Vloga se lahko odda v (a) elektronski ALI (b) fizični obliki.**

**(a) Oddaja vloge v elektronski obliki:**

Prijavitelj lahko vlogo odda zgolj v elektronski obliki na elektronski naslov: [JRmladi.mdp@gov.si](mailto:JRmladi.mdp@gov.si). V tem primeru mora biti vloga podpisana s kvalificiranim digitalnim potrdilom zakonitega zastopnika ali pooblaščene osebe prijavitelja. V polje ‘zadeva’ elektronskega sporočila se vpiše: “Vloga na JR - mladi; prijava na SKLOP A/B/C (*ustrezno izbrati*)”. Če se prijavitelj prijavlja na več sklopov, odda vlogo kot samostojno elektronsko sporočilo za vsak sklop posebej. V primeru oddaje elektronske vloge se vlogo v fizični obliki ne oddaja!

**(b) Oddaja vloge v fizični obliki:**

Vlogo se odda v fizični obliki tako, da je v ovojnici poleg tiskane vloge priložena tudi vloga v elektronski obliki na e-nosilcu podatkov - USB ključek. V primeru neskladja podatkov na tiskani in elektronski verziji vloge, se upoštevajo podatki iz elektronske vloge. Takšno vlogo prijavitelj odda osebno ali pošlje po pošti kot priporočeno poštno pošiljko na naslov: **Ministrstvo za digitalno preobrazbo, Davčna ulica 1, 1000 Ljubljana**. Vsi dokumenti pisnega izvoda vloge morajo biti zloženi v vrstnem redu, kot je določen na kontrolniku za formalno popolnost vloge, povezani in speti, tako da jih ni mogoče neopazno odvzemati ali dodajati. Takšna vloga mora biti oddana v zaprti ovojnici (skupaj z e-nosilcem podatkov), **na katero se nalepi izpolnjen Obrazec št. 1 (Ovojnica)**, ki je del razpisne dokumentacije, in na katerem mora biti vidno označeno, na kateri sklop se vloga nanaša. **Vloga se odda za vsak sklop v ločeni ovojnici!** Dokumentacija in elektronski medij, ki so priloženi fizični vlogi, se ne vračajo.

Vsi stroški prijave na javni razpis bremenijo prijavitelja.

**Kot pravočasne bodo upoštevane vloge, ki bodo v določenem roku ne glede na način dostave, prispele v glavno pisarno ministrstva ali na elektronski naslov** [**JRmladi.mdp@gov.si**](mailto:JRmladi.mdp@gov.si).

## **11.2 Število predloženih vlog**

Če bo posamezen poslovni subjekt na javnem razpisu kandidiral na posameznem sklopu z več vlogami, bo upoštevana tista vloga, ki bo prejeta zadnja (datum in ura prejema), vse predhodne vloge pa se ne bodo obravnavale in bodo s sklepom predstojnika ministrstva zavržene ter vrnjene prijavitelju.

## **11.3 Odpiranje vlog**

Zaradi pričakovanega večjega števila vlog odpiranje vlog ne bo javno in ga bo razpisna komisija izvedla v prostorih ministrstva v roku 8 dni od izteka roka za predložitev vlog.

## **11.4 Preverjanje formalne popolnosti vlog in izpolnjevanja pogojev za kandidiranje**

Na odpiranju bo razpisna komisija preverila pravočasnost, pravilno označenost in formalno popolnost prispelih vlog, po vrstnem redu prejema.

Vloge, ki ne bodo pravočasne, se bodo s sklepom zavrgle kot prepozne.

Vloge, oddane v fizični obliki, ki ne bodo imele na ovojnici nalepljen Obrazec št. 1 ali ne bodo pravilno označene, bodo neodprte vrnjene pošiljatelju. Če z ovojnice ne bo razviden pošiljatelj, se vloga odpre in vrne pošiljatelju.

V primeru, da se ugotovi formalna nepopolnost vloge (vloga ne vsebuje vseh prijavnih obrazcev ali obveznih prilog, ali le-ti niso v celoti izpolnjeni ali so nepodpisani; pri vlogah, oddanih v fizični obliki pa tudi če vloga ne vsebuje vseh dokumentov v tiskani verziji ali na elektronskem mediju), razpisna komisija **v roku osmih (8) dni** prijavitelja pozove k dopolnitvi vloge.

Če v ovojnici ni priložen elektronski medij, ali je le-ta prazen, zakodiran, uničen ali kako drugače poškodovan oziroma zaščiten, da razpisna komisija ne bo mogla preveriti vsebine na njem, se bo taka vloga zavrgla in prijavitelj ne bo pozvan na dopolnitev.

Poziv za dopolnitev vloge bo prijavitelju posredovan izključno **po elektronski pošti** na kontaktni elektronski naslov prijavitelja, naveden v prijavnem obrazcu.

Prijavitelj v dopolnitvi vloge ne sme spreminjati;

* + višine zaprošenih sredstev,
  + tistega dela vloge, ki se veže na tehnične specifikacije predmeta vloge (namen, rezultat, vsebina, partnerji, način in dinamika izvajanja projekta),
  + tistih elementov vloge, ki vplivajo ali bi lahko vplivali na drugačno razvrstitev prijaviteljeve vloge glede na preostale vloge v postopku ocenjevanja.

Če prijavitelj v dopolnitvi vloge spreminja zgoraj navedene dele vloge, se upoštevajo navedbe iz prvotne vloge.

Rok za dopolnitev vlog je **pet (5) dni**. Vloge prijaviteljev, ki so bili pozvani k dopolnitvi in se na poziv niso pravočasno odzvali ali vloge niso dopolnili z vsemi obveznimi sestavinami skladno s pozivom in predmetnim razpisom, se zavržejo. Prijaviteljev, ki vloge niso dopolnili skladno s pozivom za dopolnitev, se k dopolnitvi ne poziva ponovno.

Razpisna komisija lahko od prijaviteljev zahteva tudi dodatna pojasnila oziroma obrazložitve o vsebini vloge, kakor tudi prilagoditev izvedbenega ali finančnega načrta projekta, če oceni, da posamezne predlagane aktivnosti v projektu niso upravičene do sofinanciranja. Če dopolnitev vloge ne bo posredovana v roku petih (5) dni in na način, ki bo določen v pozivu, bo razpisna komisija upoštevala podatke iz vloge.

Za vse formalno popolne vloge razpisna komisija preveri, ali vloga izpolnjuje vse pogoje za kandidiranje.

Vloga se brez poziva na dopolnitev zavrne, če:

* je v delih, ki ne smejo biti predmet dopolnjevanja, neskladna z javnim razpisom,
* če ne izpolnjuje pogojev za kandidiranje.

## **11.5 Strokovno ocenjevanje popolnih vlog**

Razpisna komisija bo v postopek ocenjevanja na podlagi meril uvrstila le popolne vloge. Vloga je popolna, če je formalno popolna in izpolnjuje vse pogoje za kandidiranje.

Vsako vlogo bosta ločeno ocenila dva člana razpisne komisije na podlagi meril, določenih v poglavju 12tega dokumenta. Končno oceno vloge bo predstavljalo povprečje posameznih podeljenih ocen obeh ocenjevalcev.

Na osnovi rezultatov ocenjevanja bo razpisna komisija oblikovala predlog prejemnikov sredstev, ki jih bo predstojniku ministrstva predlagala za sofinanciranje.

# MERILA, NA PODLAGI KATERIH SE MED TISTIMI, KI IZPOLNJUJEJO POGOJE, IZBEREJO PREJEMNIKI SREDSTEV

Vloge oziroma prijavljeni projekti se ocenjujejo po naslednjih merilih:

|  |  |  |
| --- | --- | --- |
| **MERILA** | | ***Maksimalno št. točk*** |
| **1. Ustreznost**  Vloga, ki bo pri merilu Ustreznost dosegla 24 točk ali manj, bo zavrnjena. | | 50 |
| 1.1 Jasnost vloge | Vsebina usposabljanj je opredeljena in utemeljena v skladu z okvirjem DigComp 2.2. | 0 – neustrezno  5 – delno ustrezno  10 – popolnoma ustrezno |
| 1.2 Kakovost vloge | Vsebinski in organizacijski načrt je natančno opredeljen. Pričakovani učinki usposabljanja na posameznika so skladni s pogoji in namenom razpisa. Razviden je doprinos k razvoju IKT področja. | 0 – neustrezno  10 –  delno ustrezno  20 – popolnoma ustrezno |
| 1.3 Skladnost projekta s cilji javnega razpisa | Skladnost projekta s cilji javnega razpisa je jasno in konkretno izkazana na način, da je razviden prispevek k doseganju ciljev iz drugega odstavka 2. člena ZSDV. | 0 – neustrezno  5 –  delno ustrezno  10 – popolnoma ustrezno |
| 1.4. Reference prijavitelja / konzorcijskega partnerja | Reference prijavitelja / konzorcijskega partnerja na področju formalnega ali neformalnega izobraževanja oziroma usposabljanja otrok in mladih za digitalne kompetence. | 0 – neustrezno  5 – delno ustrezno  10 – popolnoma ustrezno |
| **2. Zasnova projekta**  Vloga, ki bo pri merilu Zasnova projekta dosegla 14 točk ali manj, bo zavrnjena. | | 30 |
| 2.1 Izvedbeni načrt projekta – metode dela | Predlagane metode dela so jasno predstavljene, utemeljene in primerne za doseganje načrtovanih učinkov in rezultatov. | 0 – neustrezno  5 – delno ustrezno  10 – popolnoma ustrezno |
| 2.2 Izvedljivost projekta | Načrtovane aktivnosti so izvedljive v predvidenem času, ki ga je prijavitelj določil za izvedbo projekta. | 0 – neustrezno  10 – ustrezno |
| 2.3 Prepoznavnost izvedenih aktivnosti v širši javnosti | Pripravljen je načrt informiranja otrok in mladih ter načrt komuniciranja z javnostmi za doseganje vidnosti projekta za celotno obdobje izvajanja aktivnosti. | 0 – neustrezno  5 – delno ustrezno  10 – popolnoma ustrezno |
| **3. Dodatna merila**  Vloga, ki bo pri merilu Dodatna merila projekta dosegla 9 točk ali manj, bo zavrnjena. | | 20 |
| 3.1 Lokacija izvedbe usposabljanj | Lokacija izvedbe aktivnosti zagotavlja čim večjo pokritost celotnega slovenskega ozemlja oziroma vključuje tudi območja avtohtonih narodnih skupnosti (italijanska in madžarska) in romskih skupnosti ter obmejna problemska območja. | 0– neustrezno  5 – delno ustrezno  10 – popolnoma ustrezno |
| 3.2 Upoštevanje posebnih potreb udeležencev | Predvidene metode in orodja uporabljena za vključevanje/ sodelovanje so prilagojene osebam z različnimi oviranostmi. Prostori izvedbe aktivnosti so dostopni osebam z različnimi oviranostmi. | 0 – neustrezno  5 – delno ustrezno  10 – popolnoma ustrezno |
| **SKUPAJ** | | 100 |

Skupaj lahko prijavitelj doseže največ **100 točk**.

* Če bo vloga pri merilu 1. Ustreznost ocenjena s 24 točkami ali manj, se bo vloga zavrnila.
* Če bo vloga pri merilu 2. Zasnova projekta ocenjena s 14 točkami ali manj, se bo vloga zavrnila.
* Če bo vloga pri merilu 3. Dodatna merila ocenjena z 9 točkami ali manj, se bo vloga zavrnila.

# OBVEŠČANJE PRIJAVITELJEV O REZULTATIH JAVNEGA RAZPISA

O dodelitvi sredstev po tem javnem razpisu bo na predlog razpisne komisije s sklepom odločil predstojnik ministrstva.

Ministrstvo bo prijavitelje o izidu razpisa obvestilo najkasneje v 60-ih dneh po zaključku odpiranja vlog. Rezultati razpisa predstavljajo informacije javnega značaja in bodo objavljeni na spletni strani https://www.mdp.gov.si/.

Z izbranimi prijavitelji bodo na podlagi sklepa predstojnika ministrstva o izboru sklenjene pogodbe o sofinanciranju (Priloga št. 1: Vzorec pogodbe o sofinanciranju).

V primeru, da izbrani prijavitelj zaradi katerih koli razlogov odstopi od podpisa pogodbe o sofinanciranju oz. se na poziv na sklenitev pogodbe ne odzove v roku osmih (8) dni od prejema poziva, se šteje, da je vlogo za pridobitev sredstev umaknil, ministrstvo pa lahko izbere vlogo, ki je naslednja prejela najvišje število točk v posameznem sklopu.

# RAZPISNA DOKUMENTACIJA IN OSTALE INFORMACIJE

Razpisno dokumentacijo lahko zainteresirani prijavitelji v razpisnem roku pridobijo na spletni strani ministrstva: <https://www.mdp.gov.si/> ali preko e-maila: [gp.mdp@gov.si](mailto:gp.mdp@gov.si), s sklicem na št. zadeve 430-6/2023-3150.

Dodatne informacije o javnem razpisu lahko zainteresirani prijavitelji dobijo izključno po elektronski pošti na naslovu: [gp.mdp@gov.si](mailto:gp.mdp@gov.si) s pripisom: **»Javni razpis za sofinanciranje usposabljanj otrok in mladih za krepitev digitalnih kompetenc ter spodbujanje in promocijo naravoslovnih in tehniških poklicev**« in sklicem na št. zadeve 430-6/2023-3150.

Odgovori na pogosto zastavljena vprašanja v zvezi z razpisom bodo objavljeni na spletni strani ministrstva: https://www.mdp.gov.si/.

Vprašanja v 1. razpisnem roku je možno posredovati najpozneje do **20. 6. 2023 do 15:00 ure,** zadnji odgovori s strani ministrstva pa bodo objavljeni najpozneje do **22. 6. 2023 do 15:00 ure.** Če bodo vprašanja posredovana po tem datumu, odgovori nanje ne bodo objavljeni.

Ministrstvo bo organiziralo informativno delavnico za potencialne prijavitelje, kjer bo podrobneje predstavljen javni razpis. O datumu in lokaciji delavnice bodo potencialni prijavitelji obveščeni na spletni strani ministrstva: https://www.mdp.gov.si/.

## **14.1 Pogoji za spremembo javnega razpisa**

Pred potekom roka za predložitev vlog lahko ministrstvo spremeni razpisno dokumentacijo z izdajo sprememb oziroma dopolnitev. Vsaka taka sprememba oziroma dopolnitev bo sestavni del razpisne dokumentacije in bo objavljena v Uradnem listu RS in na spletni strani ministrstva: https://www.mdp.gov.si/.

## **14.2 Navodila za izpolnjevanje**

Del razpisne dokumentacije so prijavni obrazci in priloge, ki jih je potrebno v skladu z navodili na posameznem dokumentu izpolniti, podpisati in žigosati (v primeru oddaje elektronske vloge žigosanje ni potrebno). Obrazci in priloge so sestavni del vloge prijavitelja in jih je potrebno priložiti k prijavi po vrstnem redu v skladu s spodnjim seznamom prijavnih obrazcev in prilog. Če se prijavitelj v okviru tega javnega razpisa prijavlja na več sklopov, kompletne vloge, ki se nanašajo na posamezen sklop, predloži v ločenih ovojnicah, na katerih vidno označi, na kateri sklop se vloga nanaša oz. na kateri sklop se prijavitelj prijavlja. V primeru oddaje elektronskih vlog, se vlogo za vsak sklop posebej odda kot samostojno elektronsko sporočilo.

Priloge, ki niso del razpisne dokumentacije, pridobi oziroma pripravi prijavitelj sam in so prav tako obvezni sestavni del vloge na javni razpis. Vsa zahtevana dokumentacija vloge, ki se odda v fizični obliki, mora biti speta ali vložena v mapo z vidno označenimi prilogami, ki si sledijo po vrstnem redu v skladu s spodnjim seznamom.

Osebne podatke, ki jih prijavitelj in konzorcijski partnerji posredujejo v vlogi, bo ministrstvo obdelovalo z jasnim in nedvoumnim soglasjem prijavitelja in konzorcijskega partnerja, ki temelji na členu 6/1.a Splošne uredbe EU o varstvu osebnih podatkov (GDPR). Soglasje za obdelavo osebnih podatkov v vlogi, ki je predmet tega razpisa, prijavitelj in konzorcijski partnerji podajo s prijavo na javni razpis. Privolitev se lahko kadar koli prekliče z zahtevo za preklic, ki se pošlje na naslov [[**gp.mdp@gov.si**](mailto:gp.mdp@gov.si)](mailto:gp.mdp@gov.si). Preklic privolitve ne vpliva na zakonitost obdelave na podlagi privolitve pred njenim preklicem.

Vse posredovane osebne podatke bo ministrstvo varovalo ter ravnalo z njimi v skladu s Splošno uredbo o varstvu podatkov in zakonom o varstvu osebnih podatkov. Osebni podatki bodo hranjeni toliko časa, kolikor je to potrebno za namen obravnave vloge na javni razpis, v primeru sklenitve pogodbe o sofinanciranju, pa še 10 let po izteku pogodbenega razmerja. Kontaktni podatek pooblaščenca za varstvo osebnih podatkov pri ministrstvu je: [[**dpo.mdp@gov.si**](mailto:dpo.mdp@gov.si)](mailto:dpo.mdp@gov.si).

## **14.3 Seznam prijavnih obrazcev in prilog**

1. **Prijavni obrazci in priloge, ki so del razpisne dokumentacije**

Razpisni dokumentaciji so priloženi obrazci, ki morajo biti izpolnjeni v skladu z navodili in so sestavni del vloge:

* + Obrazec št. 1: Ovojnica (samo v primeru oddaje vloge v fizični obliki);
  + Obrazec št. 2: Prijavnica;
  + Obrazec št. 3: Izjava o izpolnjevanju in sprejemanju razpisnih pogojev (prijavitelj in v primeru konzorcija vsak od konzorcijskih partnerjev izpolni svojo izjavo).

Razpisni dokumentaciji so priložene naslednje priloge in obrazci, ki jih ni potrebno priložiti vlogi:

* + Priloga št. 1: Vzorec pogodbe o sofinanciranju;
  + Priloga št. 2: Vzorec konzorcijskega sporazuma;
  + Priloga št. 3: Vzorec dogovora o pogodbeni obdelavi osebnih podatkov;
  + Obrazec št. 0: Kontrolni list;
  + Obrazec št. 4: Zahtevek za izplačilo;
  + Obrazec št. 5: Končno poročilo.

1. **Priloge, ki niso del razpisne dokumentacije in jih morajo prijavitelji ter v primeru konzorcija partnerji priložiti sami**:
   * Fotokopija diplomske listine in dokazilo o številu let delovnih izkušnjah (vodje projekta, koordinatorji in predavatelji).

Številka: 430-6/2023-3150

Datum: 26. 5. 2023

1. <https://publications.jrc.ec.europa.eu/repository/handle/JRC128415> [↑](#footnote-ref-2)
2. Zakon o spodbujanju digitalne vključenosti: https://www.uradni-list.si/glasilo-uradni-list-rs/vsebina/2022-01-0653/zakon-o-spodbujanju-digitalne-vkljucenosti-zsdv [↑](#footnote-ref-3)
3. Digitalna kompetenca v skladu z opredelitvijo Evropskega sveta iz maja 2018 »vključuje samozavestno, kritično in odgovorno uporabo digitalnih tehnologij ter interakcijo z njimi pri učenju, delu in družbenem udejstvovanju. Vključuje informacijsko in podatkovno pismenost, sporazumevanje in sodelovanje, medijsko pismenost, ustvarjanje digitalnih vsebin (tudi programiranje), varnost (tudi digitalno dobro počutje in kompetence v zvezi s kibernetsko varnostjo), vprašanja intelektualne lastnine, reševanje problemov in kritično mišljenje«. Dostopno na: <https://eur-lex.europa.eu/legal-content/SL/TXT/PDF/?uri=CELEX:32018H0604(01)&from=NL> [↑](#footnote-ref-4)
4. Poročilo o razvoju 2022: <https://www.umar.gov.si/fileadmin/user_upload/razvoj_slovenije/2022/slovenski/POR2022_splet2.pdf> [↑](#footnote-ref-5)
5. MKRR 2017: Strategija razvoja Slovenije 2030 <https://www.gov.si/assets/ministrstva/MKRR/Strategija-razvoja-Slovenije-2030/Strategija_razvoja_Slovenije_2030.pdf> [↑](#footnote-ref-6)
6. ## SURS 2021: Polovica 16-74-letnikov ima najmanj osnovne digitalne veščine <https://www.stat.si/StatWeb/news/Index/10255>

   [↑](#footnote-ref-7)
7. Mladina 2020: Položaj mladih v Slovenij (stran 298-299) https://repozitorij.uni lj.si/IzpisGradiva.php?id=127203&lang=eng [↑](#footnote-ref-8)
8. European Commission 2021: Women in Digital Scoreboard <https://digital-strategy.ec.europa.eu/en/news/women-digital-scoreboard-2021> [↑](#footnote-ref-9)
9. MDP 2023: Strategija digitalna Slovenija 2030 <https://www.gov.si/assets/ministrstva/MDP/Dokumenti/Digitalna-Slovenija-2030.pdf> [↑](#footnote-ref-10)
10. Nacionalni program spodbujanja razvoja in uporabe umetne inteligence 2021 https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMDP%2FDID%2FNpUI-SI-2025.docx&wdOrigin=BROWSELINK [↑](#footnote-ref-11)
11. SDP 2021: Zakon o spodbujanju digitalne vključenosti <http://www.pisrs.si/Pis.web/pregledPredpisa?id=ZAKO8516> [↑](#footnote-ref-12)
12. Pogoj 5. v poglavju 7.5. [↑](#footnote-ref-13)
13. Kratica v angleščini, ki pomeni: science, technology, engineering and mathematics in se nanaša na vse predmete, ki spadajo v te štiri discipline. [↑](#footnote-ref-14)
14. Vključno z letom, v katerem dopolnijo 29 let starosti. [↑](#footnote-ref-15)
15. Izvedba aktivnosti preko spleta ali delno preko spleta velja v primeru, da se 50 % ali več aktivnosti izvaja na prej omenjen način. [↑](#footnote-ref-16)
16. Predvajanje posnetkov nikakor ne sme biti samostojna aktivnost, lahko pa je predvajanje posnetkov eno izmed orodij oz. načinov za podajanje vsebine v okviru usposabljanj. [↑](#footnote-ref-17)
17. Pedagoška ura traja 45 minut. [↑](#footnote-ref-18)
18. V primeru mladoletnih oseb podpis skrbnika ali starša. [↑](#footnote-ref-19)
19. <https://www.umar.si/fileadmin/user_upload/publikacije/kratke_analize/Indeks_razvojen_ogrozenosti_2019/Indeks_razvojne_ogrozenosti_2019.pdf> [↑](#footnote-ref-20)
20. Upošteva se čas oddaje pošiljke, če je ta razviden iz ovojnice, v nasprotnem primeru pa čas prejema na ministrstvu. Morebitna dopolnitev vloge ne vpliva na določitev tega mejnika. [↑](#footnote-ref-21)